Marianne Jelved (RV), 2006-01-17:
Det Radikale Venstre mener, at vi har en rigtig god folkeskole, der har utrolig mange kvaliteter, som vi gerne vil hæge om og sikre bliver fastholdt og udviklet.
Vi roses også internationalt for mange ting, som jeg ikke skal remse op her.
Vi er også fuldstændig enige i, at der er brug for en udvikling af evalueringskulturen i folkeskolen.
Det har været et krav i folkeskoleloven siden 1993
Vi betragter egentlig ikke obligatoriske nationale test som en del af en evalueringskultur.
Evalueringskultur betyder, at man løbende evaluerer den undervisning, der foregår, og det må enhver lærer gøre uafbrudt, nemlig diskutere og udvikle redskaber til at kunne gøre det efter den undervisning, man har tilrettelagt for de konkrete børn, man står med mandag morgen kl. 8.
Det kan undervisningsministeren, uanset om det så var mig, der var undervisningsminister, simpelt hen ikke styre fra Frederikholms Kanal på én gang.
Det, der foregår her, er et illusionsnummer.
Det er i virkeligheden et led i en meget raffineret kulturkamp, og jeg kan undre mig over den sammensætning af forligspartier, der står bag det her.
Så jeg vil gerne understrege, at Det Konservative Folkepartis ordfører egentlig ikke helt har læst, hvad det går ud på – undskyld, at jeg siger det på den måde, men jeg har vedtaget, at jeg skal være rolig – for den faglige diskussion af testen kan ikke komme til at foregå.
Hvad er det for en test?
Hvad er det for nogle spørgsmål?
Hvad er det for noget, der bliver testet?
Det bliver forholdt lærerne, offentligheden; det er der kun nogle ganske få, der ved.
Det er den problemstilling, jeg synes er meget, meget alvorlig.
Hvis man endelig skulle lave den her slags test, bør vi da have en faglig diskussion af, hvad det egentlig er, der testes, nøjagtig som vi har haft diskussionen af PISA-undersøgelsen, hvor vi heller ikke ved, hvad det er for nogle prøver, der egentlig bliver givet til de 15-årige.
Der står i lovforslaget, at testen skal være et pædagogisk redskab, og det betyder jo, at den skal kunne bruges til at indrette undervisningen efter.
Men da det netop er en slags test, som den vi lige fik beskrevet af den konservative ordfører, så kan den faktisk ikke bruges på den måde.
Derfor kommer der en vejledning til, hvordan læreren kan tilrettelægge sin undervisning, hvis der bliver et bestemt testresultat.
Det her er en virkelig markant, central, detaljeret styring af, hvad der kommer til at foregå indholdsmæssigt i timerne på den enkelte skole over for det enkelte barn.
Jeg håber, at det bliver grebet an med rimelig fornuft ude i folkeskolen.
Det her er i virkeligheden et meget stort tilbageskridt i forhold til den udvikling, folkeskolen var i.
Så har jeg ellers taget mod til mig og vil pege på, at OECD, som jo har med PISA-undersøgelsen at gøre, og som har været her for at vurdere Danmark, jo på ingen måder anbefaler en evalueringskultur, der bygges op om nationale obligatoriske test.
OECD anbefaler tværtimod, at man tager udgangspunkt i det, der er styrken i det danske skolevæsen, nemlig engagerede, dygtige, faglige lærere på den enkelte skole.
Det var der, man burde gå ud og give skolen og kommunen nogle redskaber til at udvikle den evalueringskultur, der er brug for, hvilket jeg og Det Radikale Venstre er enig i.
Vedrørende prøvefagene er der jo altid blevet foretaget prøver i folkeskolen, der har altid været nogle målsætninger for folkeskolen, som folkeskolen har skullet dokumentere via eksterne censorer, beskikkede censorer, afsluttende prøver osv.
Det mener vi er fuldstændig relevant.
Skolen skal kunne dokumentere, at den løfter den opgave, som den er sat til at løfte efter loven.
Vi mener også, at Evalueringsinstituttet har vist, at prøverne influerer rigtig kraftigt på den daglige undervisning.
I en erkendelse af det er vi også indstillet på, at der skal være prøver i alle fag, altså at alle fag skal være prøvefag, det er vi faktisk enige i.
Derfor appellerer vi til ministeren om også at gøre de sidste to fag til mulige prøvefag, nemlig billedkunst og musik, så de også kan indgå i de fag, der kan blive trukket ud.
Det er vi enige i.
Vi er dog ikke enige i, at det skal være obligatorisk for alle at gå op til de prøver.
Netop fordi vi har en rummelig skole for alle børn, en enhedsskole, bør der være muligheder for, at nogle kan vælge ikke at gå op.
Det vil være en kolossal belastning for ganske få, og det synes vi simpelt hen ikke at skolen er tjent med, eller de elever er tjent med.
Så samlet set er vi dybt, dybt bedrøvede over det her forslag.
Der er enkelte elementer i det, som vi er enige i.